Regionsudvalgets udtalelse om:

- "Forslag til Europa-Parlamentets og Rådets forordning om et udvalg for sikkerhed til søs og om ændring af forordningerne om sikkerhed til søs og forebyggelse af forurening hidrørende fra skibe", og

- "Forslag til Europa-Parlamentets og Rådets direktiv om ændring af direktiverne om sikkerhed til søs og forebyggelse af forurening forårsaget af skibe"

(2001/C 253/01)

REGIONSUDVALGET har -

under henvisning til "Forslag til Europa-Parlamentets og Rådets forordning om et udvalg for sikkerhed til søs og om ændring af forordningerne om sikkerhed til søs og forebyggelse af forurening hidrørende fra skibe" og "Forslag til Europa-Parlamentets og Rådets direktiv om ændring af direktiverne om sikkerhed til søs og forebyggelse af forurening forårsaget af skibe" [KOM(2000) 489 endelig - 2000/0236 og 2000/0237 (COD)](1),

under henvisning til Rådets beslutning af 6. oktober 2000 om i henhold til EF-traktatens artikel 265, stk. 1, og artikel 80, at anmode om udtalelse,

under henvisning til formandens beslutning af 7. november 2000 om at henvise udarbejdelsen af udtalelsen til Underudvalg 3 "Europæiske Net, Transport, Informationssamfundet",

under henvisning til "Meddelelse fra Kommissionen til Europa-Parlamentet og Rådet om sikkerhed til søs og olietransport", "Forslag til Europa-Parlamentet og Rådets direktiv om ændring af direktiv 95/21/EF om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol)", "Forslag til Europa-Parlamentets og Rådets direktiv om ændring af Rådets direktiv 94/57/EF om fælles regler og standarder for organisationer, der udfører inspektion og syn af skibe og for søfartsmyndighedernes aktiviteter i forbindelse dermed" og "Forslag til Europa-Parlamentets og Rådets forordning om fremskyndet indfasning af krav om dobbeltskrogs- eller tilsvarende design for olietankskibe med enkeltskrog" [KOM(2000) 142 endelig - 2000/0065 (COD) - 2000/0066 (COD) - 2000/0067 (COD)] (CdR 165/2000 fin),

under henvisning til "Meddelelse fra Kommissionen til Rådet og Europa-Parlamentet om integreret kystzoneplanlægning: En strategi for Europa" (KOM(2000) 547 endelig) og "Forslag til Europa-Parlamentets og Rådets henstilling om gennemførelsen af integreret kystzoneplanlægning i Europa" [KOM(2000) 545 endelig - 2000/0227 (COD)],

under henvisning til konventioner og koder udarbejdet af Den Internationale Søfartsorganisation (IMO - International Maritime Organisation) og Den Internationale Arbejdsorganisation (ILO - International Labour Organisation), herunder: Den internationale konvention om sikkerhed for menneskeliv på søen (SOLAS), 1960 og 1974, konventionen om internationale bestemmelser for at undgå kollisioner til søs (COLREG), 1972, den internationale konvention om uddannelse af søfarende, om sønæring og om vagthold (STCW), 1978, den internationale konvention om forebyggelse af forurening fra skibe, 1973, ændret i henhold til protokollen af 1978 (MARPOL 1973/1978) samt den internationale kode for sikker skibsdrift (ISM), 1993,

under henvisning til Rådets afgørelse af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (1999/468/EF(2)),

under henvisning til følgende internationale traktater og konventioner: FN's konference om havret UNCLOS III (1982), FN's konference om miljø og udvikling UNCED (1992) - det globale topmøde i Rio, Agenda 21 (kapitel 17 om oceaner), Paris-aftalememorandummet om havnestatskontrol, det fortløbende arbejde i International Commission on Shipping (der efter planen afleverer sin rapport i Sydney i marts 2001) om kyst- og havnestatskontrolprocedurer samt konventioner og koder fastlagt i henhold til IMO's og ILO's konventioner,

under henvisning til Underudvalg 3's forslag til udtalelse (CdR 405/2000 rev.), som blev vedtaget den 7. februar 2001 med James Walsh (UK/ELDR) som ordfører -

på den 38. plenarforsamling af 4.-5. april 2001 (mødet den 4. april) enstemmigt vedtaget følgende udtalelse.

REGIONSUDVALGETS HOLDNINGER OG HENSTILLINGER

1. Indledning - EU-kommissionens forslag

1.1. Der er blevet fremsat to særskilte forslag:

- Et forslag til Europa-Parlamentets og Rådets forordning om nedsættelse af et udvalg for sikkerhed til søs og fastlæggelse af procedurer for dets aktiviteter og kompetenceområde. Heri foreslås også en ændring af gældende forordninger om sikkerhed til søs i forbindelse med oprettelsen af udvalget om sikkerhed til søs samt ændringer, der skal gøre det lettere at ajourføre forordningerne senere.

- Et forslag til Europa-Parlamentets og Rådets direktiv, som går ud på at ændre gældende direktiver om sikkerhed til søs i forbindelse med oprettelsen af udvalget om sikkerhed til søs og indeholder ændringer, der skal gøre det lettere at ajourføre direktiverne senere.

1.2. Ifølge forslagene skal de fem eksisterende udvalg erstattes af udvalget om sikkerhed til søs, som er et forskriftsudvalg bestående af repræsentanter for medlemsstaterne med en repræsentant for Kommissionen som formand. Samtidig erstattes den forskriftsprocedure, der anvendes i forbindelse med nuværende forordninger og direktiver, på grundlag af afgørelse 87/373, med den nye forskriftsprocedure, der for nyligt blev vedtaget i form af Rådets afgørelse 1999/468 (af 28. juni 1999), som fastlægger procedurerne for udøvelsen af de gennemførelsesbeføjelser, der tillægges Kommissionen med henblik på fællesskabslovgivning vedrørende sikkerhed til søs.

1.3. Afgørelse 1999/468 forenkler ovenstående procedurer og sikrer større inddragelse og bedre orientering af Europa-Parlamentet og den brede offentlighed om brugen af disse beføjelser og ikke mindst om udvalgenes arbejde. I henhold til Kommissionen vil oprettelsen af et udvalg om sikkerhed til søs have forskellige positive konkrete virkninger, f.eks. at mindske antallet af møder og udgifterne til at arrangere og afholde dem.

2. Regionsudvalgets generelle bemærkninger

2.1. På grund af søfartens internationale karakter har Regionsudvalget, som det fremgår af en stribe tidligere udtalelser, længe haft den politik, at internationale standarder er det mest effektive middel til at forbedre sikkerheden til søs og beskyttelsen af miljøet. Ajourføring af forordninger og direktiver for at holde trit med udviklingen inden for internationale standarder og teknologiske fremskridt er en vigtig opgave for Kommissionen og medlemsstaterne. Regionsudvalget har i sin udtalelse(3) kraftigt understreget, at der er et presserende behov for at forbedre de tekniske standarder på søfartsområdet og hæve uddannelsesniveauet hos søfarende.

2.2. Regionsudvalget erkender, at politikken på søfartsområdet er vanskelig, eftersom der på den ene side er en forbrugsbaseret efterspørgsel efter søfart og på den anden side en bekymring blandt forbrugerne vedrørende miljøet.

3. Særlige bemærkninger

3.1. Regionsudvalget ser med tilfredshed på Kommissionens forslag, der har en positiv betydning, når det drejer sig om at forenkle og fremskynde de interne procedurer til at ændre EU-lovgivningen vedrørende sikkerhed til søs.

3.2. Regionsudvalget ser især positivt på Kommissionens intention om - gennem det foreslåede udvalgs indsats - at opnå en effektiv ajourføring af direktiver og forordninger ved hjælp af en enkel procedure i Kommissionen.

3.3. Hvad angår udvalget for sikkerhed til søs og dets kompetenceområde ser Regionsudvalget med bekymring på det faktum, at søfartspolitikkens miljømæssige og kystzonerelaterede dimension ikke har fået en fremtrædende placering. Med udvalget for sikkerhed til søs har man en enestående mulighed for at anlægge et helhedsorienteret syn på løsningen af de spørgsmål i forbindelse med sikkerhed til søs, forurening og miljø, som berøres i de eksisterende direktiver.

3.4. Ud fra et lokalt og regionalt perspektiv ser Regionsudvalget gerne, at Kommissionen overvejer, hvordan hensynet til havmiljøet kan integreres i udvalgets arbejde.

3.5. I lyset af den komplekse lovgivningsstruktur på internationalt, europæisk, nationalt og regionalt niveau opfordrer Regionsudvalget Kommissionen til at fremme og fortsætte debatten inden for udvalget om, hvilke procedurer der er mest hensigtsmæssige og lettest at håndhæve. En rationalisering af eksisterende forordninger og direktiver vil derfor blive hilst velkommen, hvis det kan være med til at forbedre sikkerheden til søs.

3.6. Regionsudvalget opfordrer Kommissionen til at differentiere tydeligt mellem, hvornår man henviser til henholdsvis udvalget for sikkerhed til søs og det fremtidige forslag om oprettelse af en europæisk struktur for sikkerhed til søs, som Regionsudvalget ser frem til at høre nærmere om i kommende forslag på dette område.

3.7. Uanset, hvad der har været Kommissionens baggrund for at foreslå en ny og rationaliseret udvalgsstruktur, anbefaler Regionsudvalget på det kraftigste, at man overvejer muligheden for at inddrage regionale eksperter i udarbejdelsen af EU's fremtidige søfartspolitik på grundlag af internationale traktater og konventioner.

3.8. Når Kommissionen overvejer nye ændringer af forskellige EU-forordninger og direktiver inden for det kompetenceområde, som er blevet fastlagt for udvalget for sikkerhed til søs, opfordres den til at tage behørigt hensyn til alle internationale traktater og konventioner, der har indflydelse på sikkerheden til søs og miljøet.

3.9. Regionsudvalget minder Kommissionen om de forpligtelser, som EU's medlemsstater er pålagt af internationale traktater og konventioner. Disse omfatter FN's konference om havret UNCLOS III (1982), FN's konference om miljø og udvikling UNCED (1992) - det globale topmøde i Rio, Agenda 21 (kapitel 17 om oceaner), Paris-aftalememorandummet om havnestatskontrol, det fortløbende arbejde i International Commission on Shipping (der skal aflevere sin rapport i Sydney i marts 2001) om kyst- og havnestatskontrolprocedurer samt konventioner og koder fastlagt i henhold til IMO's og ILO's konventioner.

3.10. Kommissionen og medlemsstaterne anmodes om at være tilstrækkelig lydhøre over for dem, der har deres daglige virke på dette område, når der skal udarbejdes lovgivning inden for en allerede meget kompleks international, europæisk, national og regional struktur. Som repræsentant for de lokale og regionale myndigheder understreger Regionsudvalget vigtigheden af det nye udvalg, når der er behov for hurtig og sammenhængende rådgivning vedrørende ændringer af EU's søfartslovgivning.

3.11. Regionsudvalget understreger, at de lokale og regionale myndigheder spiller en vigtig rolle i forbindelse med havforureningens langsigtede socioøkonomiske og miljømæssige konsekvenser. Det er derfor vigtigt, at der tages højde for den regionale dimension som led i udvalgets arbejde, når direktiver og forordninger gennemføres.

3.12. Kommissionen og medlemsstaterne påmindes om, at det fortsat er vigtigt, at medlemsstaterne kan fungere som tilflugtshavne for nødstedte skibe, samtidig med at man gennemfører og håndhæver strenge miljømæssige standarder i EU-farvande. En forenklet juridisk fortolkning er en forudsætning for at skabe mere enkle og gennemskuelige lovgivningsrammer for søfarende, så de kan træffe effektive beslutninger, når de navigerer i EU-farvande.

4. Konklusion

4.1. Regionsudvalget giver sin uforbeholdne støtte til den rolle, som udvalget for sikkerhed til søs tiltænkes. Kommissionen og medlemsstaterne opfordres imidlertid til at fokusere på den praktiske gennemførelse af lovgivningen inden for søfartserhvervet, hvis den negative effekt af kommende uheld til søs skal begrænses.

4.2. Regionsudvalget har konsekvent kædet spørgsmålene om sikkerhed til søs og beskyttelse af havmiljøet sammen og finder det vigtigt, at man anlægger et helhedssyn på dette forslag.

4.3. Regionsudvalget er klar over søfartens internationale dimension og anser det for meget vigtigt, at følgerne af ændringer i europæisk praksis ikke skaber problemer i form af off shore-aktiviteter, der har negative følger andre steder i verden. Kommissionen bør samarbejde aktivt med EU's medlemsstater og Den Internationale Søfartsorganisation omkring dette spørgsmål.

4.4. I sin egenskab af repræsentant for de lokale og regionale myndigheder ser Regionsudvalget frem til en forenklet og sammenhængende søfartspolitik på EU-niveau, der er med til at mindske antallet af ulykker, der kunne være undgået.

Bruxelles, den 4. april 2001.

Jos Chabert

Formand for

Regionsudvalget

(1) EFT C 365 E af 19.12.2000, s. 276-279 og 280-283.

(2) EFT L 269 af 19.10.1999, s. 45.

(3) CdR 165/2000 fin - EFT C 22 af 24.1.2001, s. 19.